વિઝડનનાં કવર પેજ પર કોહલી - NGS Business
વિઝડનનાં કવર પેજ પર કોહલી-સમાચાર-સ્પોર્ટ્‌સ-દેશ વિદેશ-Economic Times Gujarati
વિઝડનનાં કવર પેજ પર કોહલી
5 Feb 2017, 1101 hrs IST, Nav Gujarat Samay
નવી દિલ્હી:ક્રિકેટની બાઈબલ ગણાતી 'વિઝડન' મેગેઝિને પોતાના વાર્ષિક અંકમાં ટીમ ઈન્ડિયાનાં કેપ્ટન વિરાટ કોહલીને કવર પેજ પર સ્થાન આપ્યું છે. વિઝડનનાં કવર પેજ પર સ્થાન મેળવવું કોઈ પણ ક્રિકેટર માટે મોટી સિદ્ધિ ગણાતી હોય છે. છેલ્લા 4 વર્ષમાં વિઝડનનાં કવર પેજ પર સ્થાન મેળવનાર કોહલી બીજો ભારતીય છે. નવભારતટાઈમ્સ ડોટકોમનાં અહેવાલ પ્રમાણે આ પહેલા વર્ષ 2014માં સંન્યાસ પછી સચિન તેંદુલકરનો ફોટોગ્રાફ વિઝડનનાં કવર પેજ પર પ્રકાશિત થયો હતો.
વિઝડન ક્રિકેટર્સ ઓલ્મનેક 2017નાં કવર પેજ પર રિવર્સ-સ્વીપ શોટ ફટકારતો કોહલીનો ફોટો છે. આ ભારતીય કેપ્ટનને સામાન્ય રીતે ક્રિકેટનાં પરંપરાગત શોટ્સ રમતો જોઈ શકાય છે તો ક્યારેક ક્યારેક રિવર્સ સ્વીપ જેવા અનઓર્થોડોક્સ શોટ્સ રમતો પણ જોઈ શકાય છે. વિઝડનનો 2017 અંક 6ઠ્ઠી એપ્રિલનાં રોજ પ્રકાશિત થશે.
કવર પેજ પર વિરાટનાં ફોટોગ્રાફ વિષે વિઝડન ઈન્ડિયાએ ટ્વિટ કરીને જાણકારી આપી હતી. વિરાટ કોહલીને આ સન્માન ગયા વર્ષે ક્રિકેટનાં ત્રણે ફોર્મેટમાં તેના શાનદાર પ્રદર્શન બદલ મળ્યું છે. ગયા વર્ષે વિરાટે ત્રણે ફોર્મેટનાં મળીને કુલ 2,529 રન બનાવ્યા હતા. એટલું જ નહીં તેણે એક કેલેન્ડર યરમાં 3 બેવડી સદી ફટકારવાનો રેકોર્ડ પણ બનાવ્યો હતો. ડોન બ્રેડમેન અને રિકી પોન્ટિંગ પછી આમ કરી દેખાડનાર તે દુનિયાનો ત્રીજો બેટ્સમેન છે.